정조 21년
丁巳正月二十二日辰時上御誠正閣大臣備局堂上引見入侍時行都承旨李鼎揆行右承旨李晩秀假注書尹命烈事變假注書李毅采記事官金景煥記注官金良倜右議政尹蓍東行左參贊鄭民始行禮曹判書閔鍾顯兵曹判書李得臣吏曹判書李秉鼎漢城判尹李敬懋戶曹判書李時秀行大護軍沈煥之行護軍徐有大開城留守趙鎭寬行護軍李漢豐行護軍李書九以次進伏訖上曰左副承旨入侍出榻敎毅采承命出傳左副承旨洪仁浩進伏蓍東曰日來日氣陽和聖體若何多日靜攝之餘昨又勞動下情不勝憂慮藥院提調未帶備堂故不得登筵請診矣上曰近則差勝矣蓍東曰上護軍金文淳備堂還差使之入侍何如上曰依爲之出擧條蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣問候亦有格例都承旨姑未受點於副提調而起伏於問候之班何也雖是鄕人何其昧例仍命書榻敎曰都承旨李鼎揆推考上曰目今世道朝象一畀之卿卿身安然後可副委毗之意卿之宿恙今則快至差可耶蓍東曰連服補脾之藥近獲少差矣上曰俄者安昌君疏批卿果見之否蓍東曰詣閤時霎見矣上曰疏中所請果是何等莫重之邦禮而一宗臣之無難猥陳萬萬屑越昔在先朝因妄論典禮之疏儒處分截嚴卿等亦必記有矣況再昨年旣擧揚徽之縟儀今於數年之內何敢更爲輕議乎雖是事屬慶禮不得不處分矣蓍東曰宗班與外朝有異雖是當言之事朝臣未請之前宗班之陳疏甚不可矣上曰春煦漸舒開講當爲卜吉而師傅姑未上來未知何當造朝云耶蓍東曰開講之期朝野之所共顒望師傅亦必出膺而姑未聞的奇矣上曰欲從近更爲敦諭而往復之間自當拖至來月矣蓍東曰師傅得人開講有期而謹稽國朝故事封冊之前亦有僚屬備員之事蓋左右輔翼逾多逾好今當睿學日將之時師傅一人臣意則以爲太簡更就山林及朝紳中有學識地望者加選僚屬數員官名則或稱諭德或稱諭善品秩則限三品以上稟旨擧行而其人則惟在聖簡矣上曰官名則以諭善爲定好矣予近觀列朝故事如兩宋先正時故相金壽恒故重臣金佐明同膺保導之任山林宿德在朝名臣參用夾輔卽祖宗朝盛際美事遵而行之此亦繼述之一端而得人然後方稱其職誰果可合耶蓍東曰山林中有李城輔矣上曰曾見其人眞實可貴儘合是選朝臣中更有可合者耶蓍東曰兼大司成尹得孚前亦仰奏矣上曰聞其行義純篤好矣以此兩人出擧條今日政啓下可也蓍東曰三陽開泰春煦漸舒元子開講日字之涓吉當在不遠中外臣民擧切慶祝顒望之情師傅宋煥箕必當趁期簉朝而第念講席之逐日進詣其勢似難列聖朝輔養官啓下時每以在朝夙夜之臣參錯爲之者蓋有意義焉今亦仰述故事別設左右諭善之職以吏曹參議李城輔兼大司成尹得孚差下使之迭入講席克盡保道之方俾免間斷之工實合事宜故敢此仰達矣上曰卿言甚好依爲之出擧條上曰政官牌招開政出榻敎上曰此外亦有予之春邸舊僚使之繼登胄筵豈不稀貴而今番則先用今筵所奏之人好矣師傅陞擢時與加資有異則當卽擬入正卿望而以正卿陞擢事承傳直付資憲有違格例此前吏判之未及照檢也其後尙不擬正卿實職亦銓曹之不察矣蓍東曰果如聖敎矣且山林方帶都憲以見職膺召想以爲難六卿中方有呈告之人矣上曰陞擢時則當入末擬而今則當首擬矣蓍東曰行大司憲宋煥箕前冬有正卿陞擢之命而尙未拜當品之職事體未安工曹判書申光履呈告已久今姑許遞令該曹今日政差出何如上曰依爲之出擧條上曰近因考閱國乘旣得賓僚設置之故事而又有一事之脗然相符者矣左傳一書經傳合編有妨考閱故以大書特書之義欲依綱目法附傳於經下令內閣校正編成而宰臣李書九使之專管矣昔在宣廟朝已有分綱立目之命雖未見印本今此編書不期而爲仰述之擧豈非奇事乎蓍東曰重編義例之前後同符允爲繼述之盛事也上曰此宰臣之前後編書迄無竣役若差有司堂上豈不兩妨乎今番編役則果於何日獻御耶書九曰今日當割付入啓矣上曰編役之遲滯專由於不能出氣振作今番則須勿如前也上曰元朝綸音卽予矯俗端本之苦心也粤自乙卯誕辰日傳敎已發其端而伊後因循迄至今歲且今世道俗習日就渝薄欲以此爲一分矯正之道故除夜呼燭潦草而卽此亦足領略予意矣蓍東曰綸音之下孰不欽仰贊歎而擧而措之則功化所及易以感人矣上曰小學書五倫行實之次第編成庶有觀感之效而至於鄕飮酒禮鄕約卽儀節之易知者故欲先試之矣蓍東曰然矣鄕飮酒禮雖卽今講行可也而鄕約則先從鄕邑試之好矣上曰今人之見此敎者安知不謂古談也迂闊也而今日之弊正在於不古談不迂闊擧世之人眞能爲古談迂闊則國其庶幾矣但鄕約一事何以則簡而易行保無弊端乎蓍東曰以鄕約謂有弊則何事可無弊乎上曰相救相助鄕約中諸條而我國班賤等分太甚其果能如約救助乎蓍東曰朝家頒令之後若其擧行節目之能否在於方伯守令矣上曰海州鄕約肇自先正而伊後以副憲之弊反爲鄕戰云此豈法之不善正由久則生弊耳蓍東曰大體恰好則安可預慮其弊而不試耶上曰聞卿獨以鄕約之必可行爲言云果有所料量者乎蓍東曰臣於待罪寧邊時曾有所經歷矣上曰韓光近爲靈光時略倣鄕約而行之矣所謂鄕約執綱者其所作弊便同一邑二倅故金方行爲其交代而罷之云備堂中曾經完伯人果聞知否書九曰金方行果與韓光近交承而此事則臣未之得聞矣上曰故相韓翼謩爲完伯時欲行鄕約使訟民誦習約條則有一民見一老者之負戴稱以頒白者不負戴自願替擔仍爲逃去傳爲笑談云人人未必如此而鄕約之難行有如此矣大抵今番綸音期有實效不必拘束督迫務從簡約便宜頃對禮判使傳此意於右相矣果已編成草本耶鍾顯曰約條之務從簡約果如聖敎故往議大臣以簡爲主欲以兩先正鄕約載之於新編冊子之首下附應行約條而此亦當爲六七十張姑未修正以入矣上曰更加爛商亦好矣鍾顯曰鄕飮酒禮則先自京師試行好矣蓍東曰古者國有學鄕有塾鄕飮禮則尤宜先行於館學矣上曰故相南九萬行於太學而用先正宋浚吉所撰儀注矣鍾顯曰聞徐浩修之言則其時儀注不過儀禮所載不可不更加刪潤云矣上曰儀注之古今異宜處則更爲講定亦無妨矣故相行禮時儒生多是居齋生矣蓍東曰幾百年之後始行曠古之禮則瞻聆所及孰不興起而來參也上曰此禮之講行雖未知果有實效而言足聽聞豈非新年第一義乎蓍東曰李明淵疏豈有如許駭惡事乎去冬處分二罪而活萬命實出於至仁之聖德深遠之聖慮何嘗一毫近似於威怒之過激而渠敢以膈氣二字萌心筆書此不嚴處世道之憂不知至於何境矣上曰今當新元迓續休命之時去冬以前事予不欲更爲提及而近以李明淵事更煩酬應誠一怪事矣諸備堂進前民始曰明淵之營救鄭好仁成德雨猶屬餘事其疏全篇自始至末專以前後處分敢歸之於膈氣者用意至凶悖下語至閃忽臣則以爲此一段不可不急先痛辨矣上曰李明淵予素知其爲人不過一荒雜癡詭之類行事語言喜作不循繩墨乖常異衆之事自抄啓文臣時付之生疎特不深責渠則認作能事愈往愈甚昨年疏中前阻金湯傍無玉筍云云豈不可駭乎至於今番疏亦出於異乎人之意也究其歸則全昧格例之致也大抵慶賞威罰卽有國之大柄而近年以來煦濡太過慶賞邊常多威罰事太少故今人只知犯一字然後方有親訊之擧而古則雖非極層干犯親問罪囚則王府例皆具袼擧行如金萬重尹鳳朝趙觀彬李匡德宋翼輝等諸人皆經似此處分而其時人未嘗以此爲言者格例然也去冬處分不亶爲大義所關也亦不亶爲生道殺人也蓋欲使今之人知有此箇格例而聞其日滿城波盪有若創覩明淵所謂處分之太遽者亦由於是矣煥之曰臣誤認明淵以有步驟豈意作此凶悖之擧乎去冬處分何等大義理而其疏首尾敢以上候爲說者尤是凶言矣上曰不許承候云云亦是昧例中一端承候請對本非故事無稟達之事而請登對豈非屑越之甚乎肅廟靜攝中多御內殿諸臣之晉接絶罕故相金昌集以一經臥內入侍爲至榮其詩集中有如宮詞體者至錄筵席所鋪色樣及中官客來之語卿等亦見之否蓍東曰臣亦曾見其詩矣上曰先朝七旬以前或有靜攝之時只藥院都提擧以診候入侍雖至移直竝直時原任大臣不過朝夕起居初不敢以承候請對大臣之承候請對卽丙戌以後事此不過三十年間謬規而今人看作應行之故常今日登筵諸臣中右相似知此格例矣蓍東曰其時藥院外不得登筵故都提調雖是原任或有稟覆廟務之事矣上曰卿果記有矣予則常處外殿初無臥內之可言而未嘗以䙝服對臣隣故氣或不平則雖近密之臣不能頻見今番十餘日調攝自致罕接非不欲體下而然也明淵之以不許承候爲說者眞堪一笑以此言之其疏都屬之不識格例無所不可且明淵何足責街路之上騎牛而行紅衣綠綬出入筵席擧措之駭怪類如是年未四十而自稱蒲柳先衰故日前批旨敎以年少之人者此也鍾顯曰明淵此疏豈可但以昧例論乎觀其語意全出於不滿處分矣上曰其疏中賢人之後云云可謂無識之甚者而上段數句未嘗不嚴討鄭好仁成德雨特言處分之太遽勘律之過重而已以此而直歸之扶護則加於此之罪囚亦豈無輕重緩峻之論乎苟或一毫礙逼於大義理則予何惜一明淵書云堲讒說殄行震驚朕師唐虞命官亦以堲讒爲重則予豈忽於斯義而始嚴而終弛乎秉鼎曰全篇語脈至凶且悖況其若言若事兩是字等句尤豈人臣所敢發口者乎上曰諸宰何敢迭奏乎子有一言卿等聽之予於年前齋居綸音仰體昔年包荒之盛德其時章奏一切勿問其人其家晏若平常蓋以闡徽之義重漏網之失輕而陸贄所謂言者之誣妄明我之能恕者卽昔年之敎則此予所以少寓不洎之至痛者也以是之故凡屬寡躬雖直斥乘輿語涉無倫者十倍於明淵皆欲優容而假借之今若勿問於昔年諸疏反罪於今日明淵是親己之間有前後之殊也予豈忍爲是予則以今日此敎爲國祚億萬年祈永之本予言及此卿等何敢更有云云乎煥之曰前冬事雖豚魚之頑庶或知感而忽於經幄之地有此等變怪今若不嚴處則不知又出幾箇明淵聖敎雖如此此實大義理關頭臣不忍默息而退矣上曰予有所執卿則任爲之日前箚批中四停八當之敎已示予意蓋上下四方均齊方平然後可謂義理義理者如方昇之日圓滿光明人皆仰見微雲點綴便是滓穢置安處安置危處危猶非恰好底道理安處亦安危處亦安方是眞箇義理今若處分明淵而有一人曰言衮闕者獲罪云爾則是豈上下四方均齊方平之眞正大義理乎聖人之志氣不衰血氣有時而衰予何敢望聖人而以予閱歷膈火爲祟辭氣注措之間往往有觸發過中處明淵今日之疏又安知不爲他山之石乎予不更言卿等卽爲就座可也上曰次對爲之仍命書榻敎曰承旨房仍左副爲軍士房蓍東曰此摠戎使徐有大廣州留守徐有隣開城留守趙鎭寬江原監司徐有防北兵使鄭觀采南兵使李壽鵬平安兵使任嵂黃海兵使李儒敬統制使尹得逵忠淸兵使金明遇全羅兵使申鴻周慶尙左兵使李殷福右兵使洪仁默春操取稟狀啓也今春水陸操合操城操巡操巡歷巡點及未行操處官鎭門聚點何以爲之事竝請令廟堂稟旨分付勸別武都試依例設行爲辭矣昨秋年事旣皆均豐如此之年詰戎重事有不可一向停廢諸道今春習操合操城操巡操巡歷巡點及未行操處官鎭門聚點勸別武都試竝令依例設行而統營海西兵營則昨秋已爲行操今姑停止統營外三南水操各其前洋設行至於摠戎廳及廣州府昨秋有今春習操停止之命而習操旣已停止則巡點之有弊與習操無異一體停止畿內今春習操與巡點竝令停免則松營習操有難獨行此亦停止聚點則另飭擧行俾有實效諸道行操處巡點亦不必疊行此則安徐之意竝爲分付何如上曰依爲之詰戎之政何事不緊重而習操尤爲自別許久曠廢極不成說卿之所奏果是然三南則東作差早亦與西北邊門有間今年春操北關關西及海西水操依例設行其餘三南關東習操及海西陸操姑停嚴飭邑鎭各其官鎭門一依正操例明習坐作之節以其擧行勤慢令各該道帥臣狀聞卿亦留意於抽栍考察之道俾有實效可也出擧條上曰昨年秋操設行處爲幾道有司堂上知入可也時秀回奏曰統營及黃海兵營行昨年秋操其外各道皆不行矣上曰西北道詰戎之政尤不可忽而習操停廢今爲幾年乎民始曰臣經兩道藩任而停操之久殆過十數年矣上曰昨年兩西之以疏以啓臨時請停者俱不識事體而然也蓍東曰關西則請停最晩尤不成說矣上曰北道停操當否諸將臣中曾經南北閫者當知之矣敬懋曰北路之許久停操誠爲疎虞矣有大曰臣則待罪南兵營兩年連行習操而北道詰戎之政尤不可忽也漢豐曰北路則幾乎民不知兵誠爲可悶矣蓍東曰諸路月課鳥銃火藥鐵丸之移送華城府者已滿三年之限各該兵水諸閫自今年竝令依例受去則當卽開坐數爻狀聞加錄而慶尙右兵使洪仁默外皆無狀聞之事謹依判付辭意已爲發關申飭而其擧行之慢忽不可無警責統制使尹得逵慶尙左兵使李殷福左水使李得駿全羅兵使申鴻周左水使李運昌右水使金處漢忠淸兵使金明遇水使安橚黃海兵使李儒敬水使徐英輔竝推考何如上曰依爲之出擧條蓍東曰卽見慶尙監司李泰永報備局辭緣則枚擧後漕倉都差使員密陽府使李義綱所報以爲本倉之距海口爲二百餘里例於三月十三日發船而淺灘狹港運船最艱費了多日於出海之前上納等節每後於左右漕船今若以三月初三日發船則事甚便宜薺浦萬戶卽本倉差員而路過本鎭前洋故泊船下陸累日滯留各鎭船卜惟意添載留連之際鎭屬輩誅求徵索無所不至甚至於差員所騎上船擇定時稱以貸用各船船主處責出錢貨全無還報此尤難支之痼瘼今年漕運爲始該倉領運差使員以安骨萬戶移差事爲辭矣後漕倉節目丁酉頒行之後二十餘年之間弊端層生發船差遲漕運每後於左右漕倉且以路過差員鎭底之故下屬誅求與私卜添載誠如道臣所報自今以後發船則依所報以三月初三日爲定差員則以薺浦萬戶差定者載於大典通編增補條則有非廟堂與監司所可任意移定者而該監司報辭以已爲移定爲言大是不審爲先從重推考薺浦之過路侵責之弊各別禁斷無令復踵前習之意更爲嚴飭分付何如上曰依爲之安骨分明勝於薺浦則姑爲換定以試便否無所不可更觀今年漕運使之論理狀聞可也出擧條蓍東曰馬祖祭壇在東郊五禮儀以仲春中氣後剛日祀之祀典中宜不可廢者而古行今否未知何故前伏承臨時稟定之下敎自今年依禮文設行之意分付于各該司何如上曰依爲之出擧條蓍東曰箭郊放牧自秋徂冬屢經嚴寒而馬畜有肥大蕃殖之勢見放數十匹卽姑且試可之事也旣知其必可成就則多放善馬之種以爲孶養之道爲好濟州雌馬一百五十匹江華雌馬四十匹鐵山雌馬六十匹晉州雌馬五十匹使之來納濟州則限二年貢馬中分數除減雄馬則今番北關開市時公私貿得者其數夥然限四十匹以體大健實者給準價買取趁卽來納而價本以某樣耗穀或木布會減後狀聞之意發關分付于咸鏡監司南北兵使處使之卽速擧行何如上曰依爲之出擧條蓍東曰郊場若多放善馬則定牧子看養之節及各道分養馬上來後區處之道皆當次第稟定此則從後爛商節目啓下後擧行之地何如上曰依爲之出擧條上曰牧場外城之役始聞費入甚夥今已告竣何以速成耶蓍東曰外城之役民皆樂赴故不費物力果卽善築矣上曰卿於太僕事可謂大事業矣蓍東曰武經校正今已始役矣七書直解劉寅凡例已自不一而訓詁大旨不成註家體段所引古人征伐之事支離牽合多不足取實合釐改而音註武經七書萬曆中何守法所撰輯者也訓詁齊整大旨詳明武經七書彙解康熙中朱墉所撰輯者也亦有翻刻鄕本乃是武經生專門之書也博引歷代談兵家而劉寅之說亦在其中又有丁洪章康熙戊辰所撰武經全解矣今此新校正武經訓詁大旨採用何守法註歷代兵家諸說則採用朱墉丁洪章註而撮其最緊切者以小註編入略倣經書大全之例我東亦或有註釋武經者其若有發前人之所未發者編入於諸家之末似宜何守法劉寅朱墉三家所註武經章句分合大小不同此則詳看其文勢之如何或從何守法或從劉寅或從朱墉恐好文獻通考宋元豐中始以武經七書頒行武學而其次序則六韜孫子吳子司馬法三略尉繚子李衛公問對也何守法音註及朱墉彙解丁洪章全解皆以孫子吳子司馬法李衛公尉繚子三略六韜爲次序而何守法以爲洪武中所定次序不敢改易云云武備志兵訣評孫子吳子司馬法三略六韜尉繚子李衛公問對也劉寅所撰直解則各爲書別無次序今此新校正武經宜有一定之次序首經卷首綴以序文與凡例總目亦不可已者敢此仰達上曰依爲之出擧條蓍東曰漢城判尹李敬懋刑曹參判李亨元方帶武經七書校正堂上職務多有相妨李敬懋本職及兼帶捕將今姑許遞李亨元本職亦爲許遞使之專意校正之任何如上曰依爲之出擧條上曰訓將何不入參於次對乎蓍東曰聞其實病難强云矣上曰病勢果何如諸將臣知之乎敬懋曰聞是感氣彌留而不至大段云矣蓍東曰雖是感氣近又添加云矣上曰然則許令解職調病似好矣蓍東曰日前伏承園幸當前之下敎訓鍊大將李柱國以元戎當爲隨駕而身病久未差勢難擧行云今姑許遞何如上曰依爲之令該司相當藥物輸送俾便調理其代以禁衛大將李敬懋爲之又其代以摠戎使徐有大爲之摠戎使前望單子入之差代間禁將兼察牌招聽傳敎可也出擧條仍命書榻敎曰訓鍊大將李柱國許遞其代禁衛大將李敬懋爲之又其代摠戎使徐有大爲之摠戎使前望單子入之差代間禁將兼察牌招聽傳敎仁浩曰新除授訓鍊大將李敬懋禁衛大將徐有大卽爲牌招傳授命召何如上曰依爲之出擧條蓍東曰頃因本司草記批旨海伯緘答遲滯委折關問該道矣卽見黃海監司閔台爀所報則以爲緘問之關本月十二日酉時下來同日戌時緘答騎撥修上于司憲府而今此關文亦於發關第四日午後來到故修報又未免稽滯不勝悚懍爲辭矣撥路如是稽滯而報辭無申飭等語故此後則以另飭擧行之意纔已題送而緘答今旣上來則自該府當爲論勘然該道擧行之遲滯不可仍置黃海監司閔台爀爲先從重推考何如上曰依爲之出擧條蓍東曰新造戰船之輪回載運漕穀事自戶曹已爲發關申飭于各道矣此是修明舊典之美事而器械之備待格軍之定送皆當有一定式例然後可無臨時掣礙之慮爲先關問于慶尙監司統制使處侍回報更爲稟處似爲完備故敢此仰達上曰依爲之出擧條蓍東曰渡海譯官之回聞馬島消息則信使之請似在數年內云而單蔘所入殆近二百斤若不預爲措備則易致狼狽矣丁未年臣之待罪籌司堂上也因信使先聲略有經紀者矣伊後未知如何區處以今事力二百斤蔘恐難辦出此甚可悶矣上曰其時所措備者用於何處云乎時秀曰所備之蔘連年充給禮單而至於蔘價區劃之數亦比前減縮矣上曰旣有丁未經紀者則以此充用甚好詳考其數爻去處從後更奏可也時秀曰丁未年亦爲分定貿蔘於西北兩道而産蔘比前漸貴是爲可悶矣蓍東曰信使雖有先聲亦當過數年後出來云其間豈無某條措備之道乎蓍東曰臣於向日以採金勿禁事有所筵奏矣商賈之潛越禁物未能盡禁則土産之採取無所不可近以武庫甲冑修改事有所經紀財力而畿邑峽中多有將金之處云故欲自武庫先爲試可畢竟有實效則當自地部主管而見今採取之際或不無濫雜貽弊之慮關飭畿營使之照檢好矣上曰唯秉鼎曰頃因咸鏡監司趙尙鎭狀啓高原郡守張鉉宅明川府使柳光濂相換事自臣曹覆啓蒙允而追聞光濂若於相換邑計仕則年限已滿云何以爲之乎上曰旣曰年限已滿則但當依例勿論豈可以何以爲之之意仰稟乎此亦不知格例之弊也秉鼎曰因咸鏡監司趙尙鎭狀請明川府使柳光濂與高原郡守張鉉宅相換事臣曹覆啓內光濂年限已過於六年之窠且相換守令以初拜例計仕新有定式則不得許施事判付內有後日登對時稟處之命矣光濂旣衰昏不堪於明川則難保高原之能治姑爲改差恐合事宜故敢此仰達矣上曰依爲之出擧條得臣曰北虞候以都政新堂上之窠今方作闕矣例以新堂上差出而今番都政武弁之年老積仕者多蒙特恩陞資甚多此窠又不必以新資差出矣上曰此亦疏滯之政無論時仕前銜以新資差送可也仁浩曰坡州牧使金爔所佩密符奪來畿伯權佩待其還官還授事命下矣今二十日該牧使還官後所當稟旨還授而道臣以自下專授之意纔已啓聞密符事體何等嚴重而有此做錯事極疎忽不可無警京畿監司李冕膺從重推考何如上曰依爲之出擧條命書傳敎曰左承旨同副承旨許遞與未差之代前望單子入之待下批牌招察任仍命退諸臣以次退出